**KÖZMEGHALLGATÁS 2018.**

**Beszámoló Solt Város Önkormányzat 2017. évben végzett munkájáról, az adóbevételek felhasználásáról és**

**tájékoztató a 2018. évi költségvetési tervezetről, a 2018. évi fejlesztési célkitűzésekről**

**Tisztelt Lakostársak!**

A helyi önkormányzat megalakulása óta hagyomány, hogy év elején a képviselő-testület beszámol a város lakosságának az előző év legfontosabb eseményeiről, a gazdálkodásról, a fejlesztésekről, és az előttünk álló év feladatairól. E hagyománynak és a törvényi kötelezettségeknek is eleget téve, ez évben is összehívjuk városunk lakosságát, a megrendezésre kerülő közmeghallgatásra.

Solt Város Önkormányzat a 2017. évi költségvetését 2 milliárd 110 millió 991 ezer forint bevételi és kiadási főösszeggel fogadta el.

A takarékos gazdálkodás eredményeképpen önkormányzatunk az elmúlt évben 497 millió 937 ezer forint eredménnyel zárt. Az önkormányzatnak sem fejlesztési, sem működési hitelállománya nincs, emellett a város fejlődését is biztosítjuk.

Az önkormányzat főállású foglalkoztatottjainak száma 79 fő, közcélú foglalkoztatottak létszáma átlagosan 50 fő volt.

A pályázati lehetőségeket kihasználva 2017. évben is törekedtünk a település munkaerő-piaci helyzetének javítására az önkormányzatnál és az intézményekben.

A közfoglalkoztatási program keretében személyi juttatásra járulékokkal együtt 59 millió 401 ezer forintot, gép és eszközbeszerzésre 9 millió 028 ezer forintot fordítottunk a Bács-Kiskun Megyei Kormányhivatal támogatásával.

**Adóbevételek alakulása**

2017. évben az önkormányzatnak a magánszemélyek kommunális adójából 36 millió 041 ezer Ft bevétele keletkezett.

A szociálisan rászorulókat, valamint a présház, gazdasági épület tulajdonosait a képviselő-testület adókedvezményben részesítette, amelynek az értéke 8 millió 927 ezer Ft támogatást jelentett az adóalanyoknak.

A gépjárművek adójából 27 millió 512 ezer Ft, az iparűzési adóból 254 millió 361 ezer Ft bevétele keletkezett az önkormányzatnak.

A helyi adóbevételek teljes egészében a településen maradnak, melyeket az önkormányzat pályázati önerőként beruházásoknál, önkormányzati intézmények működtetésénél és a városgazdálkodásnál használ fel. Így adóbevételből működtetjük többek között a helyi labort az orvosi rendelőben, a mentési pontot, az orvosi ügyeletet, a közvilágítás és a városüzemeltetés finanszírozásának legnagyobb részét, a sportöltözőt, nyugdíjas klubok épületének fenntartását, közkutak működtetését, a térfigyelő kamera üzemeltetésének kiadásait, a civil szervezetek, kulturális rendezvények támogatását és minden olyan feladatot, amelyre az állam nem ad támogatást. Ezek a kiadások összesen 165 millió 621 ezer Ft költséget tesznek ki.

2017. január 1-jétől a Bajai Tankerületi Központ működteti a Vécsey Károly Általános Iskola és Alapfokú Művészeti Iskolát. A változásra a nemzeti köznevelési törvény értelmében került sor, mely szabályozás előírja, hogy az iskolák fenntartása mellett a működtetés is átkerül az Állami Intézményfenntartó Központhoz. Azonban az intézmény ugyanúgy Solton marad, a városvezetés továbbra is azon munkálkodik, hogy az önkormányzat és az iskola közötti jó kapcsolat megmaradjon, és az iskola fejlesztések eredményesek legyenek.

**Szociális ellátások**

A pénzbeli és természetbeni szociális ellátások közül az **önkormányzat** **települési** **támogatást nyújt** lakhatáshoz kapcsolódó rendszeres kiadások viseléséhez és rendszeres gyógyszerkiadás viseléséhez, illetve **rendkívüli települési támogatást** nyújt.

A pénzbeli és természetbeni szociális ellátások egy részét továbbra is a Polgármesteri Hivatalban kell igényelni, másik részét a Kalocsai Járási Hivatal Solti Kirendeltségénél. Településünkön lakó állampolgárok továbbra is helyben intézhetik el támogatási kérelmüket a megújult kormányablakban.

**KÖZFOGLALKOZTATÁS**

1. 2017. március 1. napjától 2018. február 28. napjáig a **startmunka-mintaprogramban** vett részt önkormányzatunk.

Ennek keretében 4 **programban dolgoztak** a közfoglalkoztatottak.

Így a közúthálózat karbantartása programban, a belvíz elvezetési programban, illegális hulladéklerakók felszámolása programban, és az önkormányzati programban **összesen 40 főt alkalmazunk.**

1. **Hosszabb időtartamú közfoglalkoztatást** 2017. március 1. és 2018. február 28. közötti időtartamban 10 főt alkalmaztunk.

A **2018. évben** tovább folytatjuk a közfoglalkoztatási programot. **4 db start mintaprogramra** nyújtottunk be pályázatot 2018. március 1. napjától, 2019. február 28. napjáig terjedő időszakra. A **hosszabb időtartamú** **közfoglalkoztatásra**  2018.03.01. napjától 2018. június 30. napjáig nyújtottunk be pályázatot.

**Solt Város Önkormányzat 2018. évi költségvetési tervezetéről**

Az Országgyűlés által elfogadott költségvetési törvényben meghatározottak alapján elkészült az önkormányzat 2018. évi költségvetési tervezete, melyet a képviselő-testületnek kell elfogadnia.

Az önkormányzat 2018. évi tervezett költségvetési bevételi és kiadási főösszege **3 milliárd 518 millió 814 ezer** Ft.

A 2018. évi költségvetésben fejlesztésekre tervezett összeg **2 milliárd 398 millió 876 ezer** Ft.

Tervezett helyi adóbevételek 2018. évben:

Iparűzési adó: **255 millió** Ft

Magánszemélyek kommunális adója: **36 millió** Ft

Gépjárműadó 40% helyben maradó rész: **27 millió 500 ezer** **Ft**

Bírság, pótlék: **600 ezer** Ft

Talajterhelési díj **900 ezer** Ft

A takarékos gazdálkodásnak köszönhetően az önkormányzat már hetedik éve nem emelt helyi adót, sem a magánszemélyeknek, sem a vállalkozóknak.

**Intézményeink tervezett kiadásai:**

Solt Város Önkormányzat **3 milliárd 74 millió 670 ezer** Ft

Polgármesteri Hivatal **107 millió 596 ezer** Ft

Vécsey Károly Óvoda **216 millió 505 ezer** Ft

Vécsey Károly Művelődési Ház és Könyvtár **39 millió 218 ezer** Ft

Alapszolgáltatási Központ **80 millió 825 ezer** Ft

Összesen: **3 milliárd 518 millió 814 ezer** Ft

Az önkormányzat főállású foglalkoztatottjainak létszáma 2018. évben 79,5 fő, pályázat keretében közcélú foglalkoztatottak tervezett éves létszáma 44 fő.

**Fejlesztések 2017 évben**

1. Megkezdődött a „Zöld város kialakítása” pályázat előkészítése, mely költsége 9 millió 970 ezer Ft, ehhez a pályázathoz az önkormányzat megvásárolt 4 ingatlant összesen 60 millió 868 ezer Ft összegben. A pályázatban 500 millió összegű támogatást nyerünk el.
2. Elkészült a Vécsey tér rekonstrukciója, ami összesen 40 millió 567 ezer Ft összegbe került, ehhez a paksi pályázatból kaptunk 30 millió Ft támogatást.
3. Elkezdődött az iskolai sportcsarnok építésének és kivitelezésének engedélyezési szintű tervezése, összesen 11 millió 430 ezer Ft összegben, ehhez 5 millió Ft összegű támogatást kaptunk a paksi alapítványtól.
4. A Mini bölcsőde kialakítása 10 millió Ft-ba került mely 2018. szeptember 1-től várja a solti kisgyermekeket.
5. Külterületi helyi közút fejlesztésének előkészítésére 1 millió 405 ezer Ft-t költöttünk. A fejlesztés 2018 évben fog megvalósulni.
6. Megvalósult a Csatlakozási az önkormányzati ASP rendszerhez mely teljes összegű támogatás mellett 7 millió Ft-ba került.
7. Elkészült a Kopolya tavat megkerülő csatorna kotrása 1 millió 574 ezer Ft összegben.
8. Kistraktor megvásárlása megtörtént mely 7 millió Ft volt,

**2018 évben tervezett fejlesztések**

2017 évben benyújtott pályázatok, amelyek 2018-2019 évben valósulnak meg.

|  |  |
| --- | --- |
| Külterületi helyi közút fejlesztése | 84 millió 361 ezer Ft |
| "Esély otthon" Szakmai fejlesztési koncepció | 115 millió 581 ezer Ft |
| "Humán kapacitás fejlesztés” | 124 millió 838 ezer Ft |
| "Humán szolgáltatás fejlesztés" | 142 millió 285 ezer Ft |
| "Helyi identitás és kohézió erősítése" | 37 millió 226 ezer Ft |
| "Zöld Város kialakításának" | 499 milli 999 ezer Ft |
| "Nap utca felújítása" | 18 millió 200 ezer Ft |
| "Helyi foglalkoztatások együttműködések" | 46 millió 213 ezer Ft |
| Kissolti iskola és óvoda épületének energetikai fejlesztése | 207 millió 222 ezer Ft |
| "Turisztikai kerékpárút" | 227 millió 600 ezer Ft |
| "Kórosi tó és a Havas utcai belvíztározók revitalizálása" | 127 millió 802 ezer Ft |
| "Hiányzó belvízelvezetési rendszerek (Posta u. és Kissolti rész) engedélyezési terveinek elkészítése" | 5 millió Ft |
| "Vécsey Kúria kerítésének felújítása" | 15 millió Ft |
| Vécsey kastély épületének felújítása | 25 millió 519 ezer Ft |
| "Szennyvíztisztitó telep és csatornahálózat fejlesztése" | 668 millió 295 ezer Ft |
| Zrínyi utcai műhely építése | 35 millió 273 ezer Ft |
| Fodor Tamás tava | 1 millió 494 ezer Ft |
| Toldi u. 12 felújítás | 5 millió 261 ezer Ft |

Fejlesztéseink teljes költsége 2 milliárd 398 millió 390 ezer Ft melyből önkormányzatunk 2 milliárd  215 millió 537 ezer Ft támogatásban részesül. A szükséges önerőt a korábbi évek takarékos gazdálkodásának eredményéből biztonsággal teljesíteni tudjuk.

2018 évben a START MUNKA Mintaprogram keretében 4 pályázatunkat fogadtak el és részesül támogatásban.

1. A belvízi létesítmények karbantartására és kismértékű fejlesztésére összesen 9.407.000 Ft,-
2. a helyi közutak karbantartására szintén 14. 782.000 Ft,-
3. a közigazgatási területen keletkező hulladékok gyűjtésére, az illegális hulladéklerakók felszámolására 9. 405.000 Ft,-
4. különböző betonelemek gyártására 14.038.000 Ft fog rendelkezésünkre állni.

Bízom benne, hogy városunk fejlesztési célkitűzései találkoznak az elfogadott operatív programokban megjelenő pályázatokkal.

A településünkön működő kis- és középvállalkozásokat, társadalmi és civil szervezeteket, de akár a magánszemélyeket is arra bíztatok, figyeljék a pályázati programok kiírását és pályázzanak eredményesen. Ezáltal városunk tovább fejlődik, munkahelyeket tud létesíteni, ez által nő a foglalkoztatottság, a bérek emelkednek és a családoknak jobb megélhetést tud nyújtani.

Köszönöm megtisztelő figyelmüket.

Solt, 2018. február 14.

Kalmár Pál

polgármester